Kegyelem nektek és békesség Istentől a mi Atyánktól és az Úr Jézus Krisztustól! Ámen

Zsolt 51, 9-11
*9Tisztíts meg izsóppal, és tiszta leszek, moss meg engem, és fehérebb leszek, mint a hó. 10Engedd, hogy vidámságot és örömöt halljak, és megújuljanak tagjaim, amelyeket összetörtél. 11Rejtsd el orcádat vétkeim elől, töröld el minden bűnömet!*

Tisztítást váró Gyülekezet!

Az autók külső letisztítása nem egy jó sport! Mondhatnám úgy is, hogy egy tipikus sziszi-fuszi munka. Ha nem is rögtön eső jön, amint végez az ember, de arra jó esély van, hogy megtalálja a környék egyetlen pocsolyáját, vagy egy madár veszi célba, esetleg valami nyest féle szaladgál át rajta már a mosás utáni első éjszaka.

Szinte el is megy az ember kedve ilyenkor a tisztaságra való törekvéstől, szétteszi a karját és megkérdezi önmagát: “Így minek? Volt értelme?”

Gondolhatnánk, hogy a mi mennyei Atyánk is így van ezzel időnként, mikor az életünkre tekint és azt látja, hogy még csak épp most tisztított meg bennünket és mi már megint milyen mocskosak, milyen bűnfoltosak vagyunk. Vajon tényleg elhangzik Nála is ilyenkor: “Volt értelme?”? „Volt értelme megtisztítanom ezt a hazugot, ezt a gyűlölködőt, ezt a szavaival és tetteivel olyan könnyen ölő, vagy legalább is másokat bántó, ezt a kegyelmemhez, szabadításomhoz, megtisztításomhoz hűtlen embert?”
Miért is fárad tulajdonképpen értünk az Úr?

Kérdezhetném úgy is: Vajon mennyi mosásra hajlandó még érted a te Teremtőd?

Mai igénkben a Zsoltáros első mondata egy meglehetősen magabiztos hitvallás Istenről: *“Tisztíts meg izsóppal, és tiszta leszek, moss meg engem, és fehérebb leszek, mint a hó.”*. Annyira bízik a Szabadító kegyelmében, hogy kijelenti, hogy ha Ő megtisztítja, akkor a lehető legfehérebb - teljesen tiszta lesz.

Nem csak úgy nagyjából, a látványos piszok tűnik el róla, hanem teljesen, minden. Ahogy a mosóporok reklámjaiból is halljuk: még a legmakacsabb szennyeződésekkel, foltokkal is elbánik - úgy itt a Mindenható kegyelméről állítja a Zsoltáros, hogy még a legmakacsabb bűneinkkel is elbánik. Meg tud tisztítani mindentől! - *“fehérebb leszek, mint a hó”*

Mi vajon hisszük ezt? Ilyen bizalommal szólítjuk meg Istent, hogy kétségünk sincs, hogy Ő akármilyen bepiszkolt is az életünk fehérebbé teszi, mint a hó?

A Zsoltárok könyvét a legtöbb egyházatya és teológus kiemelten nagyra becsülte, de az idézetek számából ítélve Jézus is kifejezetten szívesen állította az emberek elé. Nem véletlen, hiszen az ezekben az imádságokban-hitvallásokban az Istenben bízó ember hite jelenik meg minden takargatás nélkül. Éppen ezért, ha a Zsoltárokat olvassuk, biztos vagyok benne, hogy fogunk olyat talán, amiről úgy érezzük, hogy a saját aktuális élethelyzetünkben akár a mi imádságunkként, hitvallásunkként is elhangozhatott volna tőlünk. Őszintén, ráadásul nem kényszeredetten, hanem örömmel, felszabadultan megszólalni számunkra nem mindig könnyű, de ez az ige és a Zsoltárok könyve is éppen arra tanít meg, hogy a mi mennyei Atyánk előtt ezt mindig megtehetjük, lehet rá bátorságunk bármilyen eltűntethetetlennek tűnő szennyeződésekkel is van tele az életünk, Isten nem fogja sajnálni tőlünk a sziszi-fuszi munkát, Ő meg fog tisztítani bennünket.
Erre Jézus Krisztusban biztos ígéretünk van, mert általa azt a kijelentést, azt az akaratot ismerte meg az ember, ami az Atya és gyermek kapcsolat biztonságát jelenti a mi számunkra. Luther Márton sem véletlenül ismételgette magának napi szinten is, hogy “Meg vagyok keresztelve.”. Mert ez azt jelenti, hogy kegyelemben élek kegyelemből.

Tudatosan kéri épp ezért a Zsoltáros is: *"Engedd, hogy vidámságot és örömöt halljak, és megújuljanak tagjaim, amelyeket összetörtél."*. Ahogyan ma is valljuk a temetési liturgiában is: *megszomorít, de meg is vigasztal, megaláz, de fel is emel, sírba visz, de meg is elevenít.*

Az Úr valóban olyan, mint az értünk fáradhatatlan fazekas. Aki formázza az agyagot, céllal készíti, de, ha az agyag nem akar megfelelő alakot ölteni, akkor újra és újra összegyúrja, amíg valóban késszé nem válik. Nem legyint, hogy jó lesz az úgy is. Nem dob a szemétre, mondván, hogy haszontalanok és túl töredezettek vagyunk. Új kezdetet ad, dolgozik és fáradozik érted még most is szakadatlanul. Ebben az odaadásban, Krisztus odaadásában, pedig hihetetlen örömünk és bizodalmunk kellene, hogy legyen! Nekünk is a Zsoltárossal együtt kellene kérnünk minden nap: *"Engedd, hogy vidámságot és örömöt halljak, és megújuljanak tagjaim, amelyeket összetörtél."*
Engedd, Uram! Formálj Uram! - mert tudom, hogy a te kezedben, a te akaratodban biztos helyem van, még ha most épp meg is roppantottál a Te igéd által.

Hogy az autós példáknál maradjak, kicsit olyan ez, mint mikor az autó motorját kiveszi a szerelő. Az autó motor nélkül esélytelen, hogy elindul. De ez azt jelentené, hogy erről az autóról már lemondtak, és nincs tovább? Nem, ha az egyik legdrágább alkatrészt kezdi felújítani a szerelő, akkor azt kell meglátni, hogy ennyire sokat is hajlandó odaszánni érte. Ha az Úr azt mondja azokra a dolgokra, amiket eddig az életed alapköveinek, mozgató erejének hittél, hogy NEM, tévedésben vagy, rossz úton vagy, és összetöri azt, amit eddig olyan makacsul felépítettél, akkor nem a szívedet kell megkeményíteni, nem durcás kisgyereket kell játszani, hanem észre venni, hogy ahogy a motor nélküli autó esetében, egy megjavított, egy helyre, kegyelembe tett, megtisztított mozgató rugót, jó alapot kapsz. Bíznod kell az Úrban és akkor ez a mondat: "Meg vagyok keresztelve", ez nem egy mantrázott, értelem nélkül ismételgetett mondat lesz, hanem a megtartó kegyelemről tett őszinte hitvallásod.

A héten a táborban az ifjúsággal jártunk a parádi Kocsimúzeumban is, így most talán még élénkebben él bennem ennek a mondatnak a valósága: Tudnod kell átadni a gyeplőt, a te Bűnbocsátó Atyádnak! Igen, a kocsi, az életed, az nem egy egyszerű szerkezet, nem is sérthetetlen, érheti baj és nehézség, főleg a rögös utakon. De elhiheted, Isten sokkal biztosabb kézzel vezeti célba, mint, ahogyan te tudnád akárhány év gyakorlat után is. Át kell tudd adni a gyeplőt! Rá kell tudd bízni magad a kegyelemre, mert másként biztos, hogy előbb vagy utóbb, de kátyúba kerülsz, megzöttyen a kocsi, törik a kerék, reccsen a tengely, irányíthatatlanná válik az életed és felborul az egész.

Isten nem akarja az ilyen baleseteket, nem akarja, hogy az árokban köss ki, érted akarja kézbe venni a gyeplőt és jó úton akar tartani.
Ahogy a közlekedési hírekben "Baleset mentes közlekedést" szoktak kívánni, miután felhívják a figyelmet veszélyekre, úgy Isten Szentlelke által nem csak felhívja a figyelmet a veszélyekre, amik ott vannak a küszöbünkön, - a bűnökre, amik vágyódnak ránk -, hanem szeretettel közbe is akar lépni és távol akar minket tartani a gonosztól. Úgy, ahogyan ezt mi magunk is kérjük: "Ne vígy minket kísértésbe és szabadíts meg a gonosztól.". Nem csak kívánja neked a balesetmentességet, nem csak kifejezi, hogy Ő nem akar neked semmilyen rosszat, hanem áldással lép feléd, hogy valóban az örömben, a békességben, a hitben tudj haladni méterről méterre.

Erre mutat rá az a kiérezhető kettősség, ami mai igeszakaszunk utolsó versében - *"Rejtsd el orcádat vétkeim elől, töröld el minden bűnömet!"* - és az ároni áldás igéiben megmutatkozik *"az Úr fordítsa az Ő orcáját te feléd és adjon neked békességet"*.
Rejtse el vétkeink elől, ne tekintsen arra, törölje el, mintha sose léteztek volna, de rólunk ne fordítsa el a tekintetét egyetlen pillanatra se, ne tévesszen bennünket szem elől, egyetlen másodpercre se, mert nekünk csak addig, csak akkor lehet örömünk és békességünk, ha Isten gyógyító, megtisztító tekintetét magunkon érezzük. Az Ő arca, az Ő akarata, az nem félelemet kell, hogy keltsen, nem a kárhozatunkat jeleníti meg, hanem megújuló tagokat, hűségre formáló szeretetet, örömöt a kegyelemben, azt, hogy minden bűnöm eltörölte Krisztusért, - mert Ő így szereti a világot, mert Ő így szeret engem.

Ahogy a Zsoltárosnak, úgy legyen nekünk is ez dicsőítő hitvallásunkká és imádságunkká, mert mi valóban tudhatjuk, hogy Istennek hatalma van rá, hogy a mi életünkért végzett sziszi-fuszinak tűnő munka végül célba érjen és mi nála tiszták maradhassunk az örök életben. Hirdessük ezt az örömhírt Testvérek! Ámen